නිවස ඇතුළේ සිටියේ ශ්‍රී වික්‍රම රජතුමාගේ සෙබළුන්ය. නිවස ගිනි ගන්නා විට නිවස තුළ රැඳී සිටි සෙබළුන් ගින්නෙන් පිළිස්සීමෙන් වැළකී සිටින්නට නිවසින් එළියට පනින්නට වූයේ සිය ජීවිත රැක ගැනීමේ බලාපොරොත්තුවෙනි. එළියට පණින සෙබළුනට ඉංග්‍රීසින්ගේ භටයෝ වෙඩි තැබූහ. කඩුවලින් කෙටූහ. බුර බුරා නැගෙන ගින්නෙන් රජුගේ ඇතැම් සෙබළුන්ගේ සිරුරු දැවී පිළිස්සෙන්නට විය. ඉංග්‍රීසි භටයෝ රජුගේ සෙබළුන් තිදෙනෙකු පණ පිටින් අල්ලා ගත්හ. ඉංග්‍රීසි භටයෝ රජුගේ සෙබළුන්ගේ තුවක්කු ඇතුළු ආයුධ තම භාරයට ගන්නටද ක්‍රියා කළෝය. පසු දින එනම් 1815 ජනවාරි 31 දා උදෑසන ගනේතැන්නේ ඉංග්‍රීසි හමුදා කණ්ඩායම සමග සිටි වෛද්‍ය හෙන්රි මාෂල් මහන්තේගම සිද්ධිය සිදු වූ ස්ථානයට ගියේය. එහිදී රජුගේ සෙබළුන්ගේ මළ සිරුරු 70ක පමණ ප්‍රමාණයක් මාෂල්ට දක්නට ලැබිණ. කඩු පහරක් වැදී හිස් කබළේ පෙත්තක් දකුණු කන පැත්තේ එල්ලී තිබූ රජුගේ සෙබළෙකුට මාෂල් ප්‍රතිකාර කළේය. ප්‍රතිකාරයෙන් පසුව ඔහුට ජීවත් වන්නට පුළුවන් වූයේද? නැත්ද? යන්න සොයා බැලීමට මාෂල්ට අවස්ථාවක් නොවීය.
ඉංග්‍රීසි භටයෝ වෙඩි තැබුවේ කාටද?
සෙබළුනට